3.5.2023 г.
BG
Официален вестник на Европейския съюз
C 157/55
4. подчертава ключовата роля на местните и регионалните власти (МРВ) в съвместното изготвяне на националните планове за възстановяване, определянето на зони за възстановяване и набелязването на показатели въз основа на местните приоритети и нуждите на общността, публичното и частното съфинансиране, ангажираността на заинтересованите страни и обществеността и изпълнението на местни, интегрирани, ориентирани към местните условия действия за възстановяване; подчертава ключовата роля на МРВ в наблюдението и докладването относно напредъка към целите за градските екосистеми и за други екосистеми, които попадат в обхвата на местните административни единици; смята, че е важно да се гарантира, че мониторингът и докладването не са прекалено обременяващи от административна гледна точка и че могат да се използват цифрови инструменти за улесняване на работата; 5. настоява местните и регионалните власти да определят целевите екосистеми, включително градски зелени площи и необходимостта от тяхното развитие в количествено и качествено отношение, като отчитат местното интегрирано развитие на градовете в тясно партньорство с държавите членки и управляващите органи, за да се вземат предвид местните обстоятелства във връзка с градската структура и природата и да се гарантира справедлив подход към възстановяването в градските и крайградските райони; 6. настойчиво приканва държавите членки да гарантират, че в националните планове за възстановяване са отчетени специфичните социално-икономически, географски и екологични условия и характеристики в съответната местна област, местната общност и регионалният контекст, както и съответните нужди от възстановяване, по-специално във връзка с крайно уязвимите екосистеми като най-отдалечените региони, островите, планинските региони, торфищата и влажните зони или други области, богати на ендемични или застрашени видове, както и градските екосистеми; призовава в Закона за възстановяване на природата да се постави ясен акцент върху особено уязвимите екосистеми, като се отчитат техните особени условия и нужди от възстановяване; 7. настоява да се признае значението на биокултурните взаимодействия за оформянето на местните идентичности и насърчаването на селскостопански ландшафти с висока културна и природна стойност, тъй като те представляват основата на успеха за възстановяване на връзката между културната идентичност и екосистемите в световен мащаб; 8. приветства подробната оценка на въздействието, включена от Европейската комисия в Закона за възстановяване на природата, която се отнася до прилагането както на принципа на субсидиарност, така и на принципа на пропорционалност.
Обосновката във връзка с европейската добавена стойност на предложението и въвеждането на мерки, произтичащи от правомощията на ЕС в областта на околната среда и изменението на климата, е в съответствие с принципите на субсидиарност и пропорционалност.
КР посочва обаче, че не са уточнени преките и косвените последици от член 6, като финансовите последици и въздействието върху вътрешната администрация и съдебната система на държавите членки; 9. подчертава незаменимата роля на екосистемите като въглеродни депа и защита срещу последиците от изменението на климата.
С оглед на това е необходимо не само прекратяване на вредните практики, като например обезлесяване, запечатване на земи или добив на торф, но и целенасочена защита и възстановяване, като например възстановяване на потоци, торфища и влажни зони; 10. подчертава, че регламентът трябва да отчита различните условия и обстоятелства както на национално, така и на местно равнище, например по отношение на административните единици, гъстотата и структурата на зеленото пространство, както и местните и националните потребности.
Поради тази причина следва да се укрепят интегрираните подходи към развитието на градовете и общините на местно равнище.
Определенията и изискванията трябва да са еднозначни и приложими в целия Съюз; 11. подчертава, че е необходимо градовете и общините да повишат своята устойчивост спрямо изменението на климата чрез опазване, насърчаване и възстановяване на синята инфраструктура чрез възстановяване на каналите и потоците и създаване на малки водоеми; в рамките на настоящия регламент призовава държавите членки да гарантират, че всички градове и общини с над 20 000 жители разработват, приемат и прилагат планове за бързо разширяване на зелените и сините зони; А. Интеграция и съгласуваност на политиките 12. отново изтъква значението на интегрирането на Закона за възстановяване на природата със съществуващите местни, регионални и други поднационални политики и стратегии и подчертава необходимостта от подходящи инструменти и механизми за укрепване на задължителния характер и качественото въздействие на закона на местно и поднационално равнище.
Същевременно КР подчертава, че трябва да бъде укрепен, а не ограничаван, капацитетът на местните и регионалните власти да допринасят за постигането на общите цели за опазване на природата чрез местни знания и местни решения.
Въпреки административните структури на местните административни единици градските райони трябва да бъдат разглеждани като функционални единици; 13. подчертава, че мерките за възстановяване, особено на местно равнище, са част от действията за справяне с изменението на климата и в областта на градоустройството, които трябва да се прилагат от градовете и регионите чрез амбициозни политики, надхвърлящи административните граници, с оценка на цялостната ефективност на всяка мярка;